પ્રકાશના પર્વ દિપાવલી પર્વને આડે માંડ ગણતરીના દિવસ બાકી છે, ત્યારે ગૃહિણીઓ દિપાવલી પર્વની ઉજવણીની તૈયારીમાં લાગી ગઇ છે. દિપાવલી પર્વ નિમિત્તે સગા-સંબંધીઓ એકબીજાના ઘરે મળવા જતા હોઇ નાસ્તાનું ચલણ વધુ રહે છે. નાસ્તાની જરૂરિયાતને ધ્યાનમાં લઇ લોકો ફરસાણ, મિઠાઇ, બિસ્કીટ તેમજ અવનવી વેરાયટીઓની ખરીદી કરતા હોય છે. હાલમાં મઠિયા, ચોળાફળી, સુંવાળી, પાપડ સહિતની ફરસાણની વસ્તુઓની માંગમાં વધારો થયો છે. બેકરી આઇટમની પણ માંગ વધી છે. સાથે વિવિધ જાતના બિસ્કીટ બેકરીમાં પડાવવા માટે ગૃહિણીઓ બેકરીની મુલાકાત લઇ રહી છે. ગૃહિણીઓ પોતાના ઘરેથી શુદ્ધ ઘી, ખાંડ, લોટ લઇ બેકરીમાં આપી જરૂરિયાત મુજબની પસંદગીના બિસ્કીટ બનાવડાવી રહી છે. કેટલાક લોકો બજારમાં તૈયાર મળતાં બિસ્કીટ ખરીદવાનું પણ પસંદ કરતા હોઇ બેકરીના વ્યવસાય સાથે સંકળાયેલા લોકોને તડાકો થવા પામ્યો છે.